РЕШЕНИЕ НА КОМИСИЯТА
от 16 февруари 2007 година
за определяне на количествата метилбромид, разрешени за употреба при критични нужди в Гърция от 1 юни до 31 декември 2006 г. съгласно Регламент (ЕО) № 2037/2000 на Европейския парламент и на Съвета относно веществата, които нарушават озоновия слой
(нотифицирано под номер C(2007) 448)
(само текстовете на английски и гръцки език са автентични)
(2007/129/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 29 юни 2000 г. относно веществата, които нарушават озоновия слой (1), и по-специално член 3, параграф 2, ii) от него,
като има предвид, че:
(1)
В член 3, параграф 2, i), буква г) и член 4, параграф 2, i), буква г) от Регламент (ЕО) № 2037/2000 се забраняват производството, вносът и пускането на пазара на метилбромид за всякаква употреба след 31 декември 2004 г., с изключение, наред с други (2), за критични нужди в съответствие с член 3, параграф 2, ii) и с критериите, посочени в Решение ІХ/6 на страните по Монреалския протокол, заедно с всички други съответни критерии, договорени между страните. Изключенията за критични нужди са предвидени като ограничени дерогации, за да осигурят кратък период от време за прилагане на други варианти.
(2)
В Решение IX/6 се посочва, че метилбромидът ще се определя като „критично необходим“ само ако заявителят докаже, че липсата на метилбромид за тази конкретна употреба ще доведе до значителен пазарен срив и че ползвателят не разполага или му е практически невъзможно технически и икономически да използва алтернативни вещества или заместители, приемливи от гледна точка на опазването на околната среда и здравеопазването и подходящи за посевите и предложените условия. Освен това, ако има производство и потребление на метилбромид за критични нужди, те ще са разрешени единствено ако са предприети всички технически и икономически практически възможни мерки за свеждане до минимум на критичната нужда и свързаните с това емисии от метилбромид. Заявителят трябва да докаже също, че са направени съответните усилия за оценка, пускане на пазара и набавяне на разрешително от национален регулаторен орган за алтернативни вещества и заместители, както и че са налице научноизследователски програми за разработване и разгръщане на алтернативи.
(3)
На 18 януари 2006 г. Комисията получи молба от Гърция за критични нужди от метилбромид, които възлизаха на 113 081 кг за периода от 1 януари до 31 декември 2006 г.
(4)
Комисията приложи критериите, съдържащи се в Решение IX/6 и член 3, параграф 2, ii) от Регламент (ЕО) № 2037/2000, за да определи количеството метилбромид, което може да бъде разрешено в Гърция за критични нужди през 2006 г. Комисията установи, че са налични подходящи алтернативи при известни обстоятелства и че могат да се използват 46 771 кг метилбромид през 2006 г. за задоволяване на критични нужди в Гърция. Категориите критични нужди са подобни на тези, определени в таблица А от Решение XVII/9, договорени на седемнадесетата среща на страните по Монреалския протокол (3).
(5)
В член 3, параграф 2, ii) се изисква също Комисията да определи кои ползватели могат да се възползват от изключението за критична нужда. След като в член 17, параграф 2 се изисква държавите-членки да определят изискванията за минимална квалификация на персонала, участващ в употребата на метилбромид, и след като фумигацията е единствената употреба, Комисията определи, че предприятията, извършващи фумигация с метилбромид, са единствените ползватели, предложени от държавите-членки и упълномощени от Комисията да използват метилбромид за критични нужди. Тези предприятия притежават нужната квалификация за неговото безопасно прилагане, което не може да се каже например за фермерите или собствениците на мелници, които като цяло не са квалифицирани за безопасно прилагане на метилбромид, но които притежават имот, върху който той ще се прилага. В допълнение държавите-членки са въвели процедури за определяне на предприятията, извършващи фумигация на тяхна територия и на които е позволено да използват метилбромид за критични нужди.
(6)
В член 4, параграф 2, ii) се посочва, че при условията на член 4, параграф 4 пускането на пазара и употребата на метилбромид от предприятия, които не са производители и вносители, ще бъде забранено след 31 декември 2005 г. В член 4, параграф 4 се посочва, че член 4, параграф 2 няма да се прилага за пускането на пазара и употребата на контролирани вещества, ако те се използват за посрещане на критични нужди по одобрени заяления на ползвателите, определени в разпоредбите на член 3, параграф 2.
Следователно освен производителите и вносителите, и предприятията, извършващи фумигация, регистрирани от Комисията през 2006 г., ще имат правото да пускат на пазара метилбромид и да го използват за критични нужди след 31 декември 2005 г. Предприятие, извършващо фумигация, обикновено отправя искане към вносител за внос и снабдяване с метилбромид.
(7)
На предприятията, извършващи фумигация, регистрирани за критични нужди от Комисията през 2005 г., ще бъде разрешено да прехвърлят към 2006 г. останалия неизползван през 2005 г. метилбромид (наричан „запаси“). Европейската комисия въведе лицензионни процедури за намаляване на подобни запаси от метилбромид преди допълнителен внос или производство на метилбромид за посрещане на критични нужди през 2006 г. по одобрени заявления. В Решение IX/6 се посочва, че производството и потреблението на метилбромид за критични нужди ще бъде разрешено само ако няма налични запаси от резервен или рециклиран метилбромид. В член 3, параграф 2, ii) се посочва, че производството и вносът на метилбромид ще бъдат разрешени само ако няма наличен рециклиран или регенериран метилбромид в някоя от страните. В съответствие с Решение IX/6, член 3, параграф 2, ii) и предоставената от Гърция информация на Комисията в Гърция няма запаси от метилбромид за критични нужди.
(8)
Комисията одобри с Решение 2006/350/ЕО на Комисията (4)1 607 587 кг метилбромид за критични нужди в 8 държави-членки за периода от 1 януари до 31 декември 2006 г. въз основа на получените през юли 2005 г. заявления от тези държави-членки. Одобреното в настоящото решение количество метилбромид за Гърция взема предвид количеството, необходимо за задоволяване на критичните нужди за периода от 1 юни до 31 декември 2006 г.
(9)
Предвидените в настоящото решение мерки са в съответствие със становището на Комитета, създаден по член 18 от Регламент (ЕО) № 2037/2000,
ПРИЕ НАСТОЯЩОТО РЕШЕНИЕ:
Член 1
На Република Гърция ще бъде разрешено използването на общо 46 771 кг метилбромид за критични нужди от 1 юни до 31 декември 2006 г. според определените количества и категории за употреба, описани в приложението.
Член 2
Декларираните от Гърция налични запаси за критична употреба след 1 юни 2006 г. ще бъдат приспаднати от количеството, което може да се внесе или произведе за задоволяване на критичните нужди в тази държава-членка.
Член 3
Настоящото решение се прилага от 1 юни до 31 декември 2006 г.
Член 4
Адресат на настоящото решение е Република Гърция.
Съставено в Брюксел на 16 февруари 2007 година.